**Ραψωδία Α**

**Στίχοι 494-612**

**« Σκηνές από τον Όλυμπο»**

**Περίληψη**

Οι θεοί επιστρέφουν από το ταξίδι τους στη χώρα των Αιθιόπων και η Θέτιδα επισκέπτεται το Δία και τον παρακαλεί να δώσει ένα τέλος στην αδικία που υφίσταται ο Αχιλλέας. Εκείνος, αν και σκέφτεται την αντίδραση της Ήρας, της υπόσχεται ότι θα το κάνει. Ικανοποιημένη η Θέτιδα επιστρέφει στη θάλασσα και ο Δίας πηγαίνει στο ανάκτορό του, όπου τον υποδέχονται με τιμές οι άλλοι θεοί. Η Ήρα συμπεριφέρεται ζηλότυπα και προσπαθεί να μάθει πληροφορίες για τη συνάντησή του με τη Θέτιδα. Εκείνος εξοργίζεται και την απειλεί. Επεμβαίνει ο Ήφαιστος και συμβουλεύει τη μητέρα του να μη μαλώνει με το Δία , γιατί κανείς δεν μπορεί να γλιτώσει από την οργή του. Της θυμίζει μάλιστα πως ο Δίας τον εκσφενδόνισε από τον Όλυμπο, όταν κάποτε τόλμησε να πάρει το μέρος της και να τη βοηθήσει. Η ιστορία αυτή ξαναφέρνει την ευθυμία ανάμεσα στους θεούς. Το γλέντι συνεχίζεται μέχρι τη δύση, οπότε οι θεοί πηγαίνουν για ύπνο.

       **Η ικεσία της Θέτιδας**

  **1.** Η Θέτιδα γονάτισε μπροστά στο Δία ,αγγίζοντας με το αριστερό της χέρι τα γόνατά του και με το δεξί τα γένια του.

**2.** Του υπενθυμίζει τη βοήθεια που του είχε προσφέρει.

**3.** Τον παρακαλά να τιμήσει το γιο της, που είναι γραφτό του από τη μοίρα να ζήσει λίγα χρόνια .

**4.** Ζητά από το Δία να χαρίσει νίκες στους Τρώες , έτσι ώστε να καταλάβουν την αξία του Αχιλλέα και να αποκατασταθεί η τιμή του.

       **Η αντίδραση του Δία στην ικεσία της Θέτιδας**

**1.** Στην αρχή είναι διστακτικός και δυσφορεί, γιατί σκέφτεται την οργή της Ήρας, που καβγαδίζει μαζί του, επειδή βοηθάει τους Τρώες.

**2.** Πείθεται τελικά και υπόσχεται ότι θα ικανοποιήσει το αίτημά της, γιατί τον είχε βοηθήσει στο παρελθόν και ήθελε να της ανταποδώσει τη χάρη, αναγνωρίζει ότι πρέπει να αποκατασταθεί η τιμή του Αχιλλέα που δεν θα ζήσει πολλά χρόνια και δεν θέλει να ταπεινωθεί η Θέτιδα.

       **Η αντίδραση της Ήρας**

 **1.** Είναι φιλύποπτη, ζηλιάρα και κατασκοπεύει το Δία.

**2.** Έχει εριστική διάθεση και εκφράζει παράπονα . Νιώθει παραμερισμένη από το σύζυγό της.

**3.** Τον κατηγορεί για δολιότητα και πανουργία.

**4.** Τον κατηγορεί ότι κρύβει τις σκέψεις του και συναντιέται κρυφά με άλλους θεούς παίρνοντας μυστικές αποφάσεις χωρίς να την ενημερώνει και χωρίς να ζητά τη γνώμη της.

**5.** Προσποιείται ότι δεν κατάλαβε πως μιλούσε με τη

Θέτιδα.

     **Η απάντηση του Δία στην Ήρα**

**1.**    Στην αρχή προσπαθεί να είναι νηφάλιος και ήρεμος, για να αποφύγει τον καβγά.

**2.**    Επικαλείται το δικαίωμα του να κρατά τις σκέψεις του για τον εαυτό του.

**3.**    Της υπόσχεται ότι θα μαθαίνει πρώτη αυτά τα οποία θα κάνει γνωστά.

**4.**    Όταν όμως η Ήρα επιμένει και αποκαλύπτει ότι είδε τη Θέτιδα και ότι φοβάται μήπως τον παρέσυρε να βοηθήσει τους Τρώες, χάνει την αυτοσυγκράτησή του , την κατηγορεί για καχυποψία, επιβεβαιώνει το φόβο της, της επισημαίνει ότι επισύρει το μίσος του και της υποδεικνύει σιωπή και υποταγή , απειλώντας ότι θα την ξυλοκοπήσει.

       **Η παρέμβαση του Ηφαίστου**

**1.**    Επιπλήττει με διακριτικότητα το Δία και την Ήρα , γιατί μαλώνουν για υποθέσεις που αφορούν τους θνητούς και διαταράσσουν τη μακαριότητα των άλλων θεών.

**2.**    Ο  Ήφαιστος συμβουλεύει την Ήρα να μην εκνευρίζει το Δία, να τον καλοπιάσει και να του μιλάει γλυκά , να κάνει υπομονή και να καταπνίξει τη θλίψη της, γιατί κανείς δεν μπορεί να αντισταθεί στο Δία.

**3**.    Της υπενθυμίζει τι είχε πάθει κάποτε, όταν ο Δίας τον πέταξε από τον Όλυμπο.

**4.**    Κερνά νέκταρ τους θεούς.

Έτσι, καταφέρνει να αλαφρώσει το βαρύ κλίμα και να ξαναφέρει την εύθυμη διάθεση στο τραπέζι των θεών.

**       Ομοιότητες θεών και ανθρώπων**

**1.**    Οι θεοί διοικούνται όπως και οι άνθρωποι, κάποιος ασκεί την εξουσία αυταρχικά και οι άλλοι υποτάσσονται σ’ αυτόν.

**2.**    Σέβονται τους ιεραρχικά ανώτερούς τους.

**3.**    Συγκεντρώνονται γύρω από κοινά τραπέζια, συζητούν, σκέφτονται.

**4.**    Νιώθουν συναισθήματα : ζηλεύουν, εκνευρίζονται, οργίζονται, φοβούνται, χαίρονται…

**5.**    Έχουν αδυναμίες και κακίες : καβγαδίζουν, γίνονται καχύποπτοι, απειλούν, χειροδικούν.

**6**.    Δεν είναι παντογνώστες.

**7**.    Τα αντρόγυνα δεν ζουν πάντα αρμονικά.

**8**.    Οι θεοί πίνουν και τρώνε.

       **Διαφορές θεών και ανθρώπων:**

**1.**    Οι θεοί ζουν ανέμελοι , απαλλαγμένοι από βιοτικές μέριμνες.

**2.**    Έχουν υπερφυσικές ικανότητες.

**3.**    Πίνουν νέκταρ και τρώνε αμβροσία.

**ΑΣΚΗΣΕΙΣ**

1. Η Θέτιδα στην ικεσία της προς το Δία : α)πώς ξεκινάει, β) τι υπενθυμίζει στο Δία, γ) πώς προβάλλει το αίτημά της και δ) τι τονίζει ως πιο σημαντικό και με ποιες λέξεις;

2. Ποιο δίλημμα δημιούργησε στο Δία το αίτημα της Θέτιδας;